Airbus A300

pienoiskuva|Vuoteen 2007 valmistetussa A300-600:ssa on samanlainen ohjaamo kuin tässä Saksan ilmavoimien A310 MRTT:ssä.
Airbus A300 on eurooppalaisen Airbusin kehittämä ja valmistama laajarunkoinen ja kaksimoottorinen keskipitkän kantaman suihkukone. Suoritettuaan ensilentonsa vuonna 1972, Airbus A300 -koneesta tuli maailman ensimmäinen kaksimoottorinen laajarunkokone ja ensimmäinen Airbus Industrien tuote.https://www.flugzeuginfo.net/acdata_php/acdata_a300_en.php Viitattu 21.1.2024.  Airbus A300:n tavanomainen matkustajamäärä on 266 matkustajaa kahdessa luokassa (bisnes- ja turistiluokka), jolloin saavutetaan 7 540 kilometriä suurimmalla mahdollisella kuormalla.

Koneen ensiasiakas oli ranskalainen Air France, joka otti konetyypin käyttöön 30. toukokuuta 1974.https://www.airfleets.net/flottecie/Air%20France-history-a300.htm Viitattu 21.1.2024. Airbus A300 -koneperheen valmistus päättyi heinäkuussa 2007, jolloin oli valmistettu yhteensä 561 konetta. Sittemmin konetyyppi on poistunut monien matkustajalentoyhtiöiden laivastosta. Matkustajakäytöstä poistettuja koneita on uudelleenkonfiguroitu rahtilentoyhtiöiden, kuten FedEx Expressin ja UPS Airlinesin, käyttöön. Finnairilla oli aikavälillä 1986-2004 käytössään kaksi A300B4-sarjan konetta.

 Kehitys 

Markkinarako Airbus A300 -koneelle syntyi 1960-luvulla, kun American Airlinesin silloinen johtaja Frank Kolk ryhtyi etsimään vuonna 1966 Boeing 727 -koneelle korvaajaa tiheästi liikennöidyillä lyhyillä ja keskipitkillä reiteillä Yhdysvaltain sisällä. Hänen alkuperäisenä ajatuksenaan oli laajarunkomatkustajakone, joka kykenisi kuljettamaan 250–300 matkustajaa täydellä kuormalla ilman korkealla sijaitsevien lentoasemien aiheuttamia suorituskykyrajoituksia. Yhdysvaltalaiset valmistajat, kuten McDonnell Douglas ja Lockheed vastasivat haasteeseen kehittämällä kolmimoottorisia koneita, sillä Yhdysvaltain ilmailuviranomainen FAA kielsi kaksimoottoriset koneet monilla reiteillä. Kolk oli kuitenkin alun perin toivonut kaksimoottorista ratkaisua.

Syyskuussa 1967 Ison-Britannian, Ranskan ja Saksan hallitukset allekirjoittivat aiesopimuksen 300-paikkaisen Airbus A300 -koneen kehittämisestä. Myöhemmin loppuvuonna sekä Ranskan että Ison-Britannian hallitukset epäilivät hankkeen totetumista, sillä pulmia oli ilmennyt muun muassa moottoreiden kanssa. Moottoritoimittaja Rolls-Roycen olisi pitänyt suunnitella ja toteuttaa kokonaan uusi RB207-moottori hanketta varten. Joulukuussa 1968 300-paikkaisesta konehankkeesta luovuttiin: ratkaisuksi oli valittu 250-paikkainen Airbus A250, joka ei vaatisi uusia moottoreita. Malli uudelleennimettiin A300B:ksi, ja potentiaalisten yhdysvaltalaisten asiakkaiden houkuttelemiseksi moottoritoimittajaksi valittiin yhdysvaltalainen General Electric brittiläisen Rolls-Roycen sijaan. Tämä johti välirikkoon ja brittihallitus vetäytyi hankkeesta, joskin Hawker-Siddeley jatkoi yhä alihankkijana kehittäen muun muassa koneen siipiratkaisuja.

Airbus Indrustrie perustettiin virallisesti vuonna 1970, jolloin syntyi sopimus ranskalaisen Aérospatialen ja saksalaisen Deutsche Aerospacen välillä. Espanjalainen CASA liittyi hankkeeseen 1971. Kukin kolmesta yhtiöstä huolehti omasta osuudestaan hankkeessa. Vuosia myöhemmin Iso-Britannia palasi hankkeeseen British Aerospace -yhtiön välityksellä. Uuden Airbus Indrustrien suurin ponnistus oli saada valmiiksi ensimmäinen A300. Tämä tapahtui syksyllä 1972, ja kone paljastettiin 28. syyskuuta 1972. Ensilentonsa kone teki 28. lokakuuta samana vuonna Toulouse-Blagnacin lentoasemalta. Ensimmäinen tuotantomalli oli A300B2, ja se otettiin matkustajaliikennekäyttöön vuonna 1974. Vuotta myöhemmin seurasi A300B4. Koneen koelentoja, erityisesti kylmän ilmanalan lentokokeita, suoritettiin myös Suomessa.

Alkuun konetyypin menestys oli heikko, mutta jo vuoteen 1979 mennessä 81 konetta oli valmistunut ja käytössä. Konetyypin suosio kasvoi ajan myötä, ja Airbus teki läpimurtonsa vuonna 1987, jolloin se julkisti uuden konetyyppinsä Airbus A320:n. Ennen tuotannon alkamista A320-koneita tilattiin yli 400 – toisin kuin A300-konetta, jota oli tilattu ennen tuotannon aloittamista vain 15.

Airbus A300 oli ensimmäinen lentokone, jonka valmistuksessa käytettiin tehostettua Just-In-Time-menetelmää. Rungon osia valmistutettiin yhteistyökumppaneilla ja alihankkijoilla eri puolilla Eurooppa. Nämä osat kuljetettiin loppukokoamista varten Toulouseen Ranskaan, jossa A300-koneen varsinainen tuotantolinja sijaitsi. Alun perin ajatuksena oli jakaa vastuuta ja työtä Airbus Indrustrie -hankkeessa mukana olleiden yhtiöiden kesken, mutta myöhemmin kävi ilmi, että tällainen toimintatapa oli ajankäytöllisesti ja taloudellisesti tehokkaampaa ja joustavampaa kuin koneen rakentaminen alusta asti yhdessä paikassa.

 Ominaisuudet 

Airbus A300 -koneen suunnittelussa käytettiin viimeisintä teknologiaa, josta osa oli peräisin menestyksekkäästä Concorde-projektista. A300-koneen siirtyessä aktiiviseen käyttöön se oli erittäin kehittynyt ja moderni kone, joka on ollut pohjana tulevillekin hankkeille.

A300B2:sta tehtiin useita jatkokehitysversioita. A300B2-200:ssa oli aerodynaamisia parannuksia sekä uudenlaiset pyörät ja jarrut. A300B2-300:ssa oli suurempi kantavuus, A300B4-100:ssa oli pidempi kantama ja A300B4-200:ssa oli suurempi enimmäislentoonlähtöpaino, vahvistettu siipi ja runko, parempi laskeutumisteline ja mahdollisuus lisätankkiin. Myöhempiin A300B4-200 -malleihin sai myös ohjaamon, johon riitti kahden hengen miehistö (kapteeni ja perämies, lentomekaanikkoa ei tarvittu). Tämän Karairin sekä Finnairinkin käytössä olleen, erittäin harvinaisen version mallinimi oli A300B4-FFC (Forward-Facing Flight Deck, edusrakenteinen ohjaamo). Myös Finnairin koneessa oli kuitenkin kolmannen miehistönjäsenen istuin, jonka oheen oli jätetty lähinnä polttoainekuorman tasapainottamiseen käytettyjä säätimiä.  Paikalla istui ajoittain huoltomekaanikko, jonka yhtiö usein otti mukaan sellaisiin tilauslentokohteisiin, joissa A300-huoltopalveluita ei ollut paikallisesti saatavilla. Erityinen A300:n innovaatio oli myös, että automaattiohjauksen hallintalaitteet sijaitsivat ensimmäistä kertaa ohjaamon häikäisysuojassa, kuten uudemmissa liikennekoneissa on muodostunut käytännöksi.

A300B4:n tuotanto lopetettiin 1984, jolloin alettiin valmistaa kehittyneempää A300-600 -mallia. Tässä mallissa oli kahden hengen miehistöllä toimiva ohjaamo ja elektroniset kuvaputkinäytöt. Koneen kantama oli myös parantunut. Tästä mallista tuli liikenteeseen vuonna 1988 versio A300-600R, jolla oli suurempi enimmäislentoonlähtöpaino ja pitempi kantama. 600-sarjan tuotanto lopetettiin vuonna 2007, ja viimeinen matkustajaversio oli toimitettu Japan Air Systemille vuonna 2002. A300-600:een on vuodesta 2017 ollut saatavilla Honeywellin Primus Epic-avioniikkaan perustuva avioniikkapäivitys, joka antaa koneelle tuen uusimmille satelliittisuunnistusmenetelmille, mikä pidentää koneen mahdollista käyttöikää jopa 2030-luvulle saakka. Ainakin UPS ja FedEx ovat hyödyntäneet tätä mahdollisuutta.

Kaikista A300:n varianteista on ollut myös rahtiversioita.

 Konetyyppi Suomessa
Karair/Finnairilla A300-konetyyppi korvasi 1980-luvun jälkipuolella lomalentojen DC-8-62-koneet. Kyseiset yksilöt (OH-LAA ja OH-LAB) olivat jääneet valmistajalle, kun Garuda ja Tunis Air eivät niitä lunastaneet, jolloin Finnair vuokrasi ne omistamalleen Karairille vuosiksi 1986–1998. Ensimmäinen kaupallinen lento tapahtui 17. joulukuuta 1986 reitillä Helsinki–Lanzarote–Las Palmas, päällikkönä Viljo Turunen ja perämiehenä Kari Laine.  Käytännössä ensijaiseksi operointialueeksi muodostui Kanaria ja Välimeren alue. Harvinaisen johdannaismallin ainoa käytettävissä oleva simulaattori sijaitsi Jakartassa, jonne Finnairinkin miehistöt kuljetettiin koulutusta varten. Vuosina 1992–1998 koneet lensivät Finnairin värityksessä. Vuonna 1997 Finnair päätyi ostamaan koneet itselleen. Ne olivat vuosina 1998-2002 Foyle Airin käytössä, vuosina 2002-2004 jälleen tilapäisesti Finnairilla, jonka jälkeen turkkilaisella MNG Airlinesilla ja sittemmin Iran Airilla, jolla lensivät vuoteen 2025 saakka. OH-LAB oli varastoituna vuodesta 2014.Koneet korvautuivat pysyväiskäytössä viidellä B757-200-koneella vuosina 1997–1998.

Konetyyppiin liittyy myös eräs vakavimmista Finnairin ja Helsinki-Vantaan historiassa sattuneista vaaratilanteista. 9. tammikuuta 1989 toinen koneista oli paluulennolla Kanarialta ja lähestyi kiitotietä 15 kovassa sivutuulessa. Koneen päällikkö päätti tehdä ylösvedon huonon ohjautuvuuden vuoksi, ja painoi automaattisen ylösvedon kytkintä (TOGA), jolloin automatiikka asetti ylösvetotehon ja nosti nokkaa. Päällikön mielestä pituuskallistuskulma oli liian suuri, joten hän työnsi ohjaussauvasta. Tämän seurauksena automaattitrimmi irtosi, mutta automatiikka säilytti asentokulman nokka ylös-asennossa trimmi peräpainoisena, jolloin kone joutui vaarallisen lähelle sakkausta. Miehistö selvitti kuitenkin lopulta tilanteen.

 Tekniset tiedot 
Lähde:Civil Aviation: Airliners 

OminaisuusA300B4A300-600RA300-600FTyypillinen matkustajamäärä 220 matkustajaa (kolmessa luokassa)266 matkustajaa (kahdessa luokassa)345 matkustajaaFAA Type Certificate Data Sheet http://rgl.faa.gov/Regulatory_and_Guidance_Library/rgMakeModel.nsf/0/7fd75e79c9d71c5586257a130072fc44/$FILE/A35EU%20Rev%2026.pdf  (yhdessä luokassa, maksimi)–(vain rahtia)Rahtikuorma22 tai 23 LD3-konttia koneen ruumassa15 (21) lavaa ylemmässä kerroksessa + 22 tai 23 LD3-konttia ruumassaRungon pituus52,79 m53,30 mKokonaispituus53,62 m54,08 mSiipien kärkiväli  44,84 m  44,85 mSiipien pinta-ala  260 m²Korkeus  16,62 mRungon leveys  5,28 mRungon halkaisija 5,64 mTyypillinen tyhjäpaino  88 500 kg  90 900 kg  81 900 kgSuurin lentoonlähtöpaino  165 000 kg  171 700 kg  170 500 kgKiitoratavaatimus (MTOW, SL, ISA)  –  2 324 mMatkanopeus0,78 Mach 833 km/h 10 670 metrissäMaksiminopeus0,86 Mach 0,82 MachKantama6 670 km7 540 km4 850 kmSuurin polttoainekuorma62 900 l68 150 lMoottoritGeneral Electric CF6-50C2  tai Pratt & Whitney JT9D-59AGeneral Electric CF6-80C2  tai Pratt & Whitney PW4158Ohjaamomiehistökolme (FFC-mallissa kaksi, mm. Finnair)kaksi

 Onnettomuudet 
pienoiskuva|American Airlinesin lento 587 syöksyi maahan New Yorkissa 12. marraskuuta 2001 koneen sivuperäsimen irrottua. Onnettomuudessa kuoli 265 ihmistä.
Valmistetuista 552 koneesta 37 (noin 6,7 %) on elokuuhun 2022 mennessä tuhoutunut onnettomuuksissa, kaappauksissa, terroriteoissa ja muissa tapahtumissa. Vertailun vuoksi saman aikakauden ja kokoluokan koneista Boeing 767:llä vastaava osuus on 1,5 % ja Iljušin Il-86:lla 3,8 %.

Airbus A300:n pahin onnettomuus tapahtui 3. heinäkuuta 1988, kun Persianlahdella partioinut ohjusristeilijä USS Vincennes erehtyi luulemaan Iran Airin lennolla 655 ollutta A300B2-203-konetta viholliskoneeksi ja ampui sen alas Hormuzinsalmen yllä lähellä Qešmin saarta. Lennolla oli 290 ihmistä, jotka kaikki kuolivat alasampumisessa.

Alla olevaan avattavaan taulukkoon on listattu kaikki onnettomuudet ja muut tapahtumat, jotka johtivat koneen tuhoutumiseen tai hylkäämiseen, sekä muut huomattavat onnettomuudet, joissa lentokone ei tuhoutunut, mutta joissa kuoli vähintään yksi henkilö.

 Onnettomuusluettelo Päivämäärä Paikka Lentoyhtiö Versio Rekisteri Uhrit/KoneessaolleetLyhyt kuvausViite   Sanaa Air France A300B4-203 F-BVGK  Air Francen lennon 125 moottori hajosi räjähdysmäisesti lentokiidon aikana. Sen palaset puhkaisivat polttoainesäiliön, ja kone syttyi tuleen.    Malaysian Airline System A300B4-120 OY-KAA  Malaysian Airline Systemin lento 684 laskeutui huonossa säässä lähestymisen aikana liian matalalle, osui puihin ja syöksyi maahan.    Madras Indian Airlines A300B2-1C VT-ELV  Indian Airlinesin lento 571 osui lintuihin lähtökiidon aikana päätöksentekonopeuden jälkeen. Kapteeni päätti tästä huolimatta keskeyttää lentoonlähdön. Kiitotien pituus ei enää riittänyt koneen pysäyttämiseen.    Luxor EgyptAir A300B4-203 SU-BCA  Laskeutui liian kauas kiitotien alusta ja päätyi ulos kiitotieltä törmäten antenniin ja aitoihin.    Qešm Iran Air A300B2-203 EP-IBU  Yhdysvaltain laivaston alus USS Vincennesin miehistö erehtyi luulemaan Iran Airin lentoa 655 viholliskoneeksi ja ampui sen alas.    Mosul Kuwait Airways A300C4-620 9K-AHF  Kuwaitin miehityksen yhteydessä Irakiin viety kone tuhoutui Persianlahden sodan pommituksissa.    Mosul Kuwait Airways A300C4-620 9K-AHG  Kuwaitin miehityksen yhteydessä Irakiin viety kone tuhoutui Persianlahden sodan pommituksissa.    Katmandu Pakistan International Airlines A300B4-203 AP-BCP  Pakistan International Airlinesin lento 268 aloitti miehistön virheen vuoksi lähestymisen aikana laskeutumisen liian aikaisin ja törmäsi lopulta vuoreen.    Montpellier Air Inter A300B2-1C F-BUAE  Törmäsi valopylvääseen lähtöportilta pois työnnettäessä ja vaurioitui korjauskelvottomaksi.    Tirupati Indian Airlines A300B2-101 VT-EDV  Indian Airlinesin lento 440 ei huonon näkyvyyden ja laskusiivekeongelmien vuoksi voinut laskeutua kohteeseensa. Miehistö päätti palata lähtökentälle, mutta ongelmien vuoksi he joutuivat lentämään hitaasti ja matalalla, mikä lisäsi polttoaineen kulutusta. Polttoaine loppui matkalla, ja lento 440 teki pakkolaskun pellolle.    Nagoya China Airlines A300-622R B-1816  Perämies laittoi China Airlinesin lennon 140 autopilotin epähuomiossa ylösvetotilaan lähestymisen aikana. Miehistö yritti taistella automatiikkaa vastaan saadakseen koneen laskeutumaan, jolloin automatiikka nosti koneen nokkaa niin paljon, että se sakkasi ja syöksyi maahan.    Jeju Korean Air A300-622R HL7296  Korean Airin lento 2033 laskeutui huonossa säässä liian kauas kiitotien alusta eikä onnistunut enää pysähtymään, vaan päätyi kiitotien ulkopuolelle ja syttyi tuleen.    Bangkok Thai Airways International A300B4-103 HS-THO  Koneeseen törmäsi moottorien koekäytössä karkuun päässyt MD-11-kone, ja se vaurioitui korjauskelvottomaksi.    Marseille Air France A300B2-1C F-GBEC  Air Francen lento 8969 kaapattiin 24. joulukuuta Algerissa ja lennettiin kaksi päivää myöhemmin Marseilleen. Siellä koneeseen hyökättiin, mikä aiheutti pahoja vaurioita ohjaamoon. Hyökkäyksessä kuolivat kaikki neljä kaapparia sekä kolme matkustajaa.    Istanbul Air Alfa A300B4-203 TC-ALP  Lentoasemalla seissyt kone syttyi tuleen ja tuhoutui palossa.    Medan Garuda Indonesia A300B4-220 PK-GAI  Garuda Indonesian lennon 152 miehistöllä oli kommunikointivaikeuksia lennonjohdon kanssa. Keskittyessään lentosuuntaan ja lennonjohdon ohjeisiin he päästivät koneen laskeutumaan liian alas, ja se osui maastoon.    Taipei China Airlines A300-622R B-1814  China Airlinesin lento 676 sakkasi miehistön virheiden vuoksi heidän tehdessään ylösvetoa ja syöksyi maahan osuen asuinrakennuksiin.    Ródos Abu Dhabi Amiri Flight A300-620C A6-PFD  Vajaalla jarrutusteholla märälle kiitotielle laskeutunut kone ei onnistunut pysähtymään ajoissa, vaan päätyi ulos kiitotieltä ja vaurioitui pahoin.    Teheran Iran Air A300B2-203 EP-IBR  Kohti lentokonehallia hinattavana olleeseen koneeseen törmäsi Iranin ilmavoimien C-130 Hercules -kuljetuskone, jonka miehistö menetti koneen hallinnan lähtökiidon aikana. Molemmat koneet tuhoutuivat törmäystä seuranneessa tulipalossa.    Dakar Air Afrique A300B2-203 TU-TAT  Toinen päälaskuteline romahti koneen rullatessa kohti kiitotietä. Moottori osui maahan ja kone syttyi tuleen.    Dubai Pakistan International Airlines A300B4-203 AP-BCJ  Pakistan International Airlinesin lento 231 ajautui laskukiidossa sivuun kiitotieltä toisen päälaskutelineen romahdettua.    New York American Airlines A300-605R N14053  American Airlinesin lento 587 joutui edellä lentäneen koneen jättöpyörteisiin. Perämies reagoi käyttämällä sivuperäsintä niin rajusti, että se irtosi. Miehistö menetti koneen hallinnan ja se syöksyi asuinalueelle.    Delhi Indian Airlines A300B2-101 VT-EFW  Huollossa ollut kone lähti vahingossa liikkeelle moottorien käynnistyksen jälkeen ja törmäsi lentoaseman ympärysmuuriin.    Bagdad European Air Transport A300B4-203F OO-DLL  Koneeseen osui ohjus pian lentoonlähdön jälkeen. Se vaurioitti siipeä sekä hydraulijärjestelmiä ja sytytti tulipalon, mutta miehistö teki onnistuneen pakkolaskun.    Jedda Pakistan International Airlines A300B4-203 AP-BBA  Pakistan International Airlinesin lennon 2002 kaksi rengasta puhkesi lähtökiidon aikana. Lentoonlähtö keskeytettiin, mutta renkaan palaset aiheuttivat huomattavaa vahinkoa siivelle ja moottoreille.    Istanbul Ariana Afghan Airlines A300B4-203 YA-BAD  Ariana Afghan Airlinesin lennon 719 laskukiito meni pitkäksi, ja kone päätyi lähelle lentoaseman aitaa nojalleen toista moottoriaan vasten.    Abu Dhabi Qatar Airways A300-600R A7-ABV  Tuhoutui huollon aikana syttyneessä tulipalossa.    Bagram ACT Airlines A300B4-203F TC-ACB  Ajautui laskukiidossa ulos kiitotieltä toisen päälaskutelineen romahdettua.    Monterrey AeroUnion A300B4-203F XA-TUE  AeroUnionin lento 302 syöksyi maahan loppulähestymisen aikana miehistön virheiden vuoksi.    Tripoli Afriqiyah Airways A300-620 5A-IAY  Tuhoutui Libyan sisällissodan taisteluissa.    Tripoli Libyan Arab Airlines A300-622R 5A-DLZ  Tuhoutui Libyan sisällissodan taisteluissa.    Jedda Saudi Arabian Airlines A300-605R TC-OAG  Saudi Arabian Airlinesin lennon 2865 nokkapyörä vioittui eikä lukkiutunut ala-asentoon laskeutumista varten. Kone liukui pitkin kiitotietä nokallaan ja vaurioitui pahoin.    Bratislava DHL Aviation  EI-EAC  DHL Aviationin lento 6321 ajautui laskukiidossa ulos kiitotieltä nokkapyöräohjauksen vioituttua.    Birmingham UPS Airlines A300-622RF N155UP  UPS Airlinesin lento 1354 laskeutui liian matalalle lähestymisen aikana ja osui maahan.    Afgooye Tristar Air A300B4-203F SU-BMZ  Tristar Airin lento 810 teki pakkolaskun usean epäonnistuneen lähestymisyrityksen jälkeen.    Recife Sterna Linhas Aéreas A300B4-203F PR-STN  Sterna Linhas Aéreasin lento 9302 ajautui laskukiidossa ulos kiitotieltä kapteenin laitettua toisen moottorin täydelle teholle laskeutumisen jälkeen.    México AeroUnion A300B4-203F XA-MRC  Hinauksessa kohti huoltoaluetta olleen koneen nokkateline romahti.  Muut huomattavat onnettomuudet   Teheran Kuwait Airways A300-620C 9K-AHG  Koneen kaappasi neljä aseistautunutta kaapparia, jotka vaativat Kuwaitissa vangittujen vankien vapauttamista. Kaappauksen aikana he tappoivat kaksi yhdysvaltalaista matkustajaa.    Amritsar Indian Airlines A300B2-101 VT-EDW  Indian Airlinesin lennon 814 kaappasi viisi aseistautunutta miestä, jotka vaativat päästä Pakistaniin. Polttoaineen vähyyden vuoksi kone laskeutui Amritsariin, jossa yksi matkustaja ammuttiin, kun viranomaiset eivät suostuneet antamaan kaappareille polttoainetta. Kaapattu kone päätyi lopulta Kandahariin, jossa matkustajat ja miehistö vapautettiin 31. joulukuuta. 

 Lähteet 

 Aiheesta muualla 

Luokka:1970-luvun matkustajalentokoneet
Luokka:Airbusin ilma-alukset
Luokka:Seulonnan keskeiset artikkelit